Gandia posa en marxa el Servei d'Informadors Municipals
14 febrer 2018

## Gandia posa en marxa el Servei d'Informadors Municipals14 febrer 2018Última actualització: 14 juliol 2025

![](../gestion/img/_AO_2983-copia.jpg)  
  

La regidora delegada de Seguretat, Àngels Pérez, i el cap de la Policia Local, Marc Cuesta, han presentat aquest matí en roda de premsa el Servei d'Informadors Municipals que ha començat a funcionar a la nostra ciutat. Un total de 15 treballadors s'han incorporat al mercat laboral gràcies als programes d'ocupació subvencionats per la Conselleria d'Economia i que estan destinats al Departament de Seguretat Ciutadana.  
  
La regidora ha recordat que fa dues setmanes ja es va presentar, a l'Ajuntament, a les 50 persones que han estat contractades dins dels programes d'ocupació (Emcorp i Emcord) que ha posat en marxa la Conselleria.  
  
En concret, les persones aniran vestides amb un suèter de color morat amb l'escut de Gandia, per a ser visibles en tot moment i realitzaran diferents tasques en determinades zones de la ciutat vinculades amb informació de servei i ajuda a les persones.  
  
Els informadors municipals tindran com a principal feina ajudar a la ciutadania solucionant els dubtes sobre la localització de farmàcies, entitats bancàries, comerços, monuments, programació cultural o informació turística, ja que estaran durant les falles, la Setmana Santa i una part de l'estiu.  
  
A més, també serviran de complement i ajuda en determinades tasques que realitzava la Policia Local com ara controlar els accessos als centres escolars a més de tenir presència en parcs i places de la ciutat.  
  
Per la seua banda, **Marc Cuesta** va informar que "és una bona notícia tenir aquestes persones perquè ens ajuden a millorar el servei que prestem". En concret, els informadors es distribuïxen en horari de 7.30 a 21 hores en diferents torns i en set zones de Gandia:  
  
\- Parc País Valencià / Plaça Benipeixcar  
\- Parc Ausiàs March / Passarel·la sobre el riu  
\- Parc de Sant Pere  
\- Parc de l'Estació / Carrer Tossal  
\- Parc Joan Fuster / Plaça Jardinet  
\- Parc de l'Oller / Plaça de la Marina  
\- Plaça Prado / Plaça Sant Josep. De dilluns del diumenge de 14.00 a 21.00 hores  
  
En aquests llocs, els informadors faran rondes a peu i controlaran si hi ha gossos solts en els parcs o si els propietaris recullen els excrements de les seues mascotes i fins i tot ajudaran a detectar els casos d'absentisme escolar.  
  
Finalment, **Àngels Pérez** va voler deixar clar que "Aquests nous treballadors municipals ens ajudaran a millorar l'accés a la informació de la ciutadania a més de convertir els nostres parcs i places en llocs més amables per a tots". "Aquest servei no té res a veure amb el SAC. Ací no hi ha persones contractades a dit des de l'empresa pública, vestides com si foren policies, ni patrullant en cotxes amb sirenes durant la nit. Es tracta de treballadors amb la tasca principal d'informar i col·laborar en l'eixida dels col·legis per a augmentar la seguretat dels més menuts i informar la ciutadania".

[Twittear](https://twitter.com/share)